Man gevonnis vir Kroonstad-vrou se wrede moordEngelé Rossouw (Foto: Facebook) “My suster het so verskriklik gely in haar laaste oomblikke. Haar moordenaar moet vir altyd agter tralies bly. Hy is ŉ gevaar vir die samelewing.” Só het Zanelle Wessels gesê nadat John Mohoboko (31) tot lewenslange tronkstraf gevonnis is vir die moord op haar suster Engelé Rossouw (47). Mohoboko is ook tot ŉ bykomende 20 jaar tronkstraf gevonnis vir roof met verswarende omstandighede nadat hy Rossouw, bestuurder van die Shalom-gastehuis in Kroonstad in die Vrystaat, op 24 Desember 2016 vermoor het. Rossouw se liggaam is in die bad van die huis in Kroonstad waar sy saam met haar ma, Elsabé Jooste, gewoon het gevind. Daar was ŉ plastieksak ook haar kop getrek. Volgens Wessels het hulle gehoop haar suster het haar bewussyn tydens die aanval verloor en nie pyn ervaar nie, maar hulle het eers in die hof gehoor hoe erg sy aangerand is. “Daar was blou merke aan haar keel soos hy haar probeer verwurg het. Sy het uiteindelik versmoor weens die plastieksak. Haar linkerlong en bors is erg beskadig – ons vermoed hy het haar verskriklik hard geslaan of met sy knieë op haar bors gestaan om haar onder die water te hou.” Engelé Rossouw (regs) saam met haar sussie Zanelle Wessels (links) en hul ma (Foto verskaf aan Maroela Media) Wessels het gesê hulle ma kry baie swaar. “Ek het ook in die hof getuig dat my ma aan posttraumatiese stres-sindroom ly. Sy moes uit die huis waar sy 52 jaar gewoon het trek en bly nou in ŉ aftreeoord in Pretoria. Dit was so ŉ emosionele skok. ŉ Mens kom regtig nie oor so iets nie. ŉ Mens gaan aan omdat jy moet, maar dit is baie, baie hartseer.” Mohoboko het vir ŉ paar maande as tuinier gewerk by die huis waar Rossouw saam met haar ma gewoon het. “Die regter het hom as ŉ psigopaat en narsis beskryf en gesê hy is ŉ gevaar vir die samelewing. Daar is ook beveel dat hy eers deur ŉ psigiater geëvalueer moet word voordat hy enigsins vir parool in aanmerking kan kom en dat ons in die saak geken moet word,” het Wessels gesê. “Die regter en die staatsaanklaer was regtig briljant en die speurder wat die saak ondersoek het, het haar werk so goed gedoen. Sy het dag en nag gewerk.” Wessels, haar gesin en ma was by hul strandhuis in Groot-Brakrivier toe Rossouw vermoor is. “My ma het Vrydagaand nog met Engelé gesels. Ons het die Saterdagmiddag ŉ SMS vir haar gestuur, maar niks van haar gehoor nie. Ek het haar die aand ook probeer bel, maar kon nie antwoord kry nie. Toe ons Sondagoggend nie ŉ ‘Geseënde Kersfees’-SMS van haar ontvang nie, het ons onraad vermoed en die polisie in kennis gestel.” Veiligheidswagte by die Moqhaka-munisipaliteit het intussen Sondag onraad vermoed oor ŉ wit Volkswagen Jetta wat by die kantoor parkeer gestaan het. Dit was Jooste se motor wat ná die moord gesteel is. “Ons het toe nog nie eers geweet my sussie is vermoor nie. Ons het nog gedink sy gaan ons verras en by die see kom kuier.” Mohoboko is op 29 Desember, enkele dae ná die moord, in hegtenis geneem.